Jumbo Kingdom

Jumbo Kingdom () oli Hongkongissa Aberdeenin satamassa sijainnut kelluva ravintolakompleksi, joka muistutti ulkomuodoltaan keisarillista palatsia. Sen muodostivat vuonna 1952 avattu Tai Pak Floating Restaurant () ja vuonna 1976 avattu Jumbo Floating Restaurant (). Se oli yksi Hongkongin tunnetuimmista nähtävyyksistä ja maailman suurimmista kelluvista ravintoloista. Vuoden 1976 jälkeen Jumbo Kingdomissa kävi yli 30 miljoonaa asiakasta, heidän joukossaan kuningatar Elisabet II, Tom Cruise, Chow Yun-fat, Gong Li ja Elizabeth Taylor. Se esiintyi lukuisissa elokuvissa, videopeleissä ja kirjoissa.
Jumbo Kingdom alkoi 1990-luvun lopulta lähtien ajautua talousvaikeuksiin. Se suljettiin lopulta koronaviruspandemian seurauksena vuonna 2020. Jumbo Floating Restaurantille etsittiin uutta omistajaa, mutta kun sellaista ei löytynyt, se hinattiin pois Hongkongista kesäkuussa 2022. Se joutui kovaan merenkäyntiin ja kaatui Etelä-Kiinan merellä muutamaa päivää myöhemmin. Tai Pak Floating Restaurant on edelleen Aberdeenissa, ja sen avaaminen uudelleen on suunnitteilla.
Historia.
Jumbo Kingdom sijaitsi Aberdeenin satamassa Hongkongin ja Ap Lei Chaun saarien välissä. Kelluvien ravintoloiden historia siellä juontaa juurensa 1920-luvulle, jolloin veneillä asuneet tanka-kansan edustajat avasivat ensimmäiset kiinalaista ruokaa ja mereneläviä tarjonneet ravintolat. Niiden asiakaskunta koostui pääosin varakkaista liikemiehistä sekä syntymäpäiviä ja häitä juhlivista tankoista. Niiden maine levisi hiljalleen, ja lopulta myös turistit alkoivat käydä niissä. Kelluvien ravintoloiden kukoistuskautta oli etenkin 1950-luku, jolloin Aberdeenin satamassa oli ankkuroituna yli kymmenen ravintolaa.
Vuonna 1952 liikemies Wong Lo-kat avasi Aberdeenin satamaan 32-metrisen Tai Pak -ravintolan, joka oli muunnettu ravintolaksi samannimisestä puisesta aluksesta. Vuonna 1960 Tai Pakia laajennettiin niin, että siihen tuli 800 asiakaspaikkaa. Wong päätti avata Aberdeeniin myös toisen, suuremman ravintolan, Jumbon. Hän tilasi sen Kowloonissa sijainneelta telakalta, ja se maksoi 14 miljoonaa Hongkongin dollaria. Uuden ravintolan avajaisia oli tarkoitus viettää 17. marraskuuta 1971. Ravintolassa syttyi kuitenkin tulipalo kesken viimeistelytöiden 31. lokakuuta. Palo levisi viidessä minuutissa ravintolan kaikkiin neljään kerrokseen ja tuhosi kaiken sen sisältä. Palon syttyessä ravintolaa oli viimeistelemässä ja sisustamassa 200 työntekijää, jotka joutuivat pakenemaan hyppäämällä veteen. Palossa kuoli 34 ja loukkaantui 42 ihmistä. Seuraavana vuonna valmistuneen tutkinnan mukaan palo sai alkunsa hitsauskipinöistä. Paloa edeltäneiden kuuden päivän aikana samalla alueella oli syttynyt kuusi pientä tulipaloa, ja tutkijat kritisoivatkin turvallisuusseikkojen sivuuttamista kiireessä saada ravintola valmiiksi.
Suurista tuhoista huolimatta ravintolan omistajat päättivät jo samana iltana, että Jumbo kunnostettaisiin mahdollisimman pian. Wongilla itsellään ei ollut varaa sijoittaa Jumboon enempää, ja hän myi sen Macaon kasinoliiketoiminnalla rikastuneelle Stanley Holle vuonna 1972. Hon alaisuudessa Jumboa remontoitiin neljän vuoden ajan, ja se avattiin lopulta 19. lokakuuta 1976. Remontti maksoi 30 miljoonaa dollaria, kun asunnon Mong Kokista Kowloonin keskustasta olisi siihen aikaan saanut 10 000 dollarilla. Jumbo oli 76 metriä pitkä, siinä oli lattiapintaa lähes 4 200 neliömetriä kolmessa kerroksessa ja 2 300 asiakaspaikkaa. Se muistutti sekä ulkomuodoltaan että sisustukseltaan kiinalaista keisarillista palatsia, ja sen suurimpiin vetonauloihin kuuluivat Ming-dynastian tyylinen lohikäärmevaltaistuin ja seinämosaiikki, joka myöhemmin arvioitiin kuuden miljoonan dollarin arvoiseksi. Ho osti Tai Pak -ravintolan vuonna 1980 ja Aberdeenin sataman kolmannen suuren kelluvan ravintolan Sea Palacen vuonna 1982. Yhdessä ne muodostivat kompleksin, jonka sanotaan olleen joko maailman suurin tai yksi suurimmista kelluvista ravintoloista. Sea Palace siirrettiin vuonna 1999 Manilaan, jossa se toimi vuoteen 2008 asti nimellä Jumbo Kingdom Manila.
Jumbo Kingdom nousi etenkin 1980- ja 1990-luvuilla ikoniseen asemaan, ja siitä tuli symboli Hongkongin yltäkylläisyydelle kaupungin nauttiessa asemastaan Kaakkois-Aasian talouden pääkaupunkina. Jumbo Kingdomista tulikin etenkin ulkomaisten turistien suosikkikohteita. Vaikka oli varsin yleisesti tiedossa, ettei ravintolassa tarjoiltu ruoka ollut erityisen autenttista, Jumbo Kingdom veti vieraita puoleensa itämaisella mystiikallaan ja vahvan kiinalaisella tyylillään. Ravintolassa vierailivat muiden muassa kuningatar Elisabet II ja prinssi Philip, jalkapalloilija Pelé, liikemies Richard Branson, Yhdysvaltain presidentti Jimmy Carter ja näyttelijät Tom Cruise, Chow Yun-fat, Gong Li ja Elizabeth Taylor. Se esiintyi myös lukuisissa elokuvissa, videopeleissä ja kirjoissa.
Sijoitusyhtiö Melco International Development osti Jumbo Kingdomin vuonna 1993. Aasian talouskriisin jälkimainingeissa 1990-luvun lopulla ravintola ajautui talousvaikeuksiin, kun turistien määrä väheni ja ravintolan suurin suosio alkoi hiipua. Se sulki väliaikaisesti ovensa vuonna 1998 ja teki kyseisenä vuonna tappiota ensimmäisen kerran 20 vuoteen. Vuonna 2003 Jumbo Kingdom remontoitiin kokonaan uudelleen, ja sinne tuli ravintoloiden lisäksi ostosmahdollisuuksia, nähtävyyksiä ja kulttuurikohteita. Sen ensimmäisen ja toisen kannen kiinalaiset ravintolat Dragon Court ja Jumbo tarjosivat kantonilaista ruokaa ja erikoistuivat tuoreisiin mereneläviin. Lisäksi yläkannelle avattiin länsimainen fine dining -ravintola, joka kuitenkin suljettiin vuonna 2013. Jumbo Kingdomissa oli myös kokkikoulu sekä kokous- ja juhlatiloja. Sinne oli Aberdeenista ilmainen venekuljetus.
Lokakuussa 2017 Melco International ilmoitti suunnittelevansa Jumbo Kingdomille jälleen remonttia. Ravintola oli tehnyt tappiota vuodesta 2013 lähtien, ja yhteensä tappiot olivat yli 18 miljoonaa dollaria. Pelkästään ravintolan huoltoon ja kunnossapitoon meni vuosittain miljoonia dollareita. Jumbo Kingdom jäikin pitkälti turistivirtojen armoille. Kun vuonna 2019 alkaneiden mielenosoitusten ja Hongkongin hallinnon mielenosoittajiin kohdistamien kovien vastatoimien myötä turismi tyrehtyi jälleen, ja koronaviruspandemian myötä Jumbo Kingdom suljettiin. Suurten tappioiden ja ylläpitokustannusten vuoksi sille ei löytynyt ostajaa. Melco International suunnitteli lahjoittavansa Jumbo Floating Restaurantin Ocean Park Hong Kong -huvipuistolle sen historiallisen ja kulttuurillisen arvon vuoksi. Suunnitelmat kuitenkin kaatuivat, kun sopivaa organisaatiota hallinnoimaan ravintolaa ei löytynyt. Koska myöskään Hongkongin hallinto ei ollut halukas maksamaan ravintolan ylläpitokustannuksia, kesäkuussa 2022 ilmoitettiin, että Jumbo hinattaisiin pois Hongkongista korjauksia varten samalla, kun sille etsittäisiin uutta omistajaa. Hinaus kohti salassa pidettyä kohdetta, mahdollisesti Kambodžaa, alkoi 14. kesäkuuta.
Neljä päivää myöhemmin, 18. kesäkuuta, Jumbo Floating Restaurant joutui kovaan merenkäyntiin Etelä-Kiinan merellä lähellä Paracelsaaria ja alkoi kallistua. Hinausyrityksen pelastustoimista huolimatta ravintola kaatui seuraavana päivänä kokonaan ympäri. Useissa lähteissä tästä puhuttiin uppoamisena, mutta ravintolan omistajat kieltäytyivät kutsumasta tapahtunutta muuksi kuin kaatumiseksi ja sanoivat aluksen olleen edelleen vesillä. Elokuussa 2022 Kiinan merenkulun turvallisuusviraston edustaja kertoi aluksen olevan ylösalaisin ja jumissa koralliriutalla Sanshan edustalla. Sen kohtalo on epäselvä. Tai Pak Floating Restaurant jäi sen sijaan Hongkongiin ja myytiin New Bond Limited -yhtiölle. Sen suunnitelmana on ankkuroida ravintola Ap Lei Chaun pohjoisrannalle ja avata se uudelleen loppuvuodesta 2026.
Populaarikulttuurissa.
Jumbo Floating Restaurant esiintyi muun muassa elokuvissa "Lohikäärmeen kidassa" (1973), "007 ja kultainen ase" (1974), "Suojelija" (1985), "The God of Cookery" (1996) ja "Infernal Affairs II" (2003), ja Tai Pak Floating Restaurant puolestaan elokuvissa "Päivien kimallus" (1955), "Suzie Wongin maailma" (1960) ja "Tartunta" (2011). Televisiosarjan "Noble House" (1988) toisessa jaksossa Jumbo Kingdom esittää ”Floating Dragon” -ravintolaa, jossa syttyy tulipalo. Tapahtumat perustuvat Jumbo-ravintolassa rakennustöiden aikana sattuneeseen paloon.
1990-luvulla julkaistuissa taistelupeleissä "Fatal Fury 2" ja "Fatal Fury Special" yksi tapahtumapaikoista on laituri Jumbo Floating Restaurantin vieressä, ja vuoden 2012 pelissä "Sleeping Dogs" yksi kohtaus sijoittuu Jumbo Kingdomin mukaan mallinnettuun kelluvaan ravintolaan.